CHAYO บวก 3% ลุ้นพอร์ตแตะแสนล้าน หนุนรายได้ปี 66 โต 25% โบรกชูเป้า 9 บ.
CHAYO บวก 3% ลุ้นพอร์ตแตะ 1 แสนล้านบาทภายใน 1-2 ปี หนุนรายได้ปี 66 โต 20-25% ด้านโบรกแนะนำ “ซื้อ” ราคาเป้าหมาย 9 บาท
CHAYO บวก 3% ลุ้นพอร์ตแตะ 1 แสนล้านบาทภายใน 1-2 ปี หนุนรายได้ปี 66 โต 20-25% ด้านโบรกแนะนำ “ซื้อ” ราคาเป้าหมาย 9 บาท
10 ม.ค. 2566

ผู้สื่อข่าวรายงานว่า วันนี้ (9 ม.ค. 66)  ราคาหุ้น บริษัท ชโย กรุ๊ป จำกัด (มหาชน) หรือ CHAYO ณ เวลา 10:32 น. อยู่ที่ระดับ 8.90 บาท  บวก 0.25 บาท หรือเพิ่มขึ้น 2.89% สูงสุดที่ระดับ 8.95 บาท ต่ำสุดที่ระดับ 8.80 บาท ด้วยมูลค่าการซื้อขาย 18.84 ล้านบาท

สำหรับราคาหุ้นปรับตัวขึ้นต่อเนื่อง ได้รับข่าวจาก นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO กล่าวว่า ภาพรวมธุรกิจบริหารหนี้ในปี 2565 ประสบความสำเร็จ บริษัทมีการประมูลซื้อและการได้มาสินทรัพย์ด้อยคุณภาพ (NPL &amp; NPA) ในปี 2565 กว่า 12,436 ล้านบาท ซึ่งเป็นไปตามเป้าหมายที่วางไว้ ณ สิ้นปี 2565 CHAYO และ Chayo JV บริหารหนี้ อยู่ที่ประมาณ 84,000 ล้านบาท
พร้อมกันนี้ บริษัทประเมินว่าในปี 2566 สถาบันการเงินทั้ง Bank และ Non-Bank จะมีการทยอยขายหนี้ออกมาอย่างต่อเนื่องจากปีก่อน คาดว่าจะสนับสนุนพอร์ต CHAYO ทะลุ 1 แสนล้านบาทภายใน 1-2 ปีจากนี้ โดยมีรายได้เติบโตไม่น้อยกว่า 20-25% ต่อปี
“ปัจจัยสำคัญในการเติบโตมาจากการซื้อหนี้ด้อยคุณภาพมาบริหารทั้งหนี้ที่มีหลักประกันและไม่มีหลักประกัน โดยในปี 2566 คาดจะใช้เงินลงทุนในการซื้อหนี้มาบริหารประมาณ 1,500–2,000 ล้านบาท (รวม Chayo JV) ไม่รวมแผนการร่วมทุน (JV) กับธนาคารพาณิชย์” นายสุขสันต์ กล่าว
นายสุขสันต์ กล่าวว่า สำหรับประเด็น ศาลมีคำสั่งเพิกถอนผลของการขายทอดตลาด สำหรับที่ดินหลักประกันที่จังหวัดพังงา หลังบริษัทได้มีการขายทอดตลาดผ่านกรมบังคับคดีไปเมื่อไตรมาส 1/2565 ที่ผ่านมา และมีผู้ประมูลไปด้วยราคา 900 ล้านบาท แต่มีผู้มาร้องกรมบังคับคดีต่อศาล ให้เพิกถอนผลของการขายทอดตลาด
ขณะที่ล่าสุด ศาลได้มีคำสั่งเพิกถอนหรือยกเลิกคำร้อง ทำให้การขายทอดตลาดที่ดินแปลงดังกล่าวมีผลตามกฎหมายต่อไป ส่วนเรื่องการจัดตั้งกับบริษัทร่วมทุนบริหารสินทรัพย์ (JV) กับธนาคารพาณิชย์ยังอยู่ระหว่างพูดคุย
นอกจากนี้ บริษัทหลักทรัพย์ ดาโอ (ประเทศไทย) จำกัด ระบุว่า ผลการดำเนินงานไตรมาส 4/65 ของ CHAYO จะขยายตัวทั้งเมื่อเทียบกับช่วงเดียวกันปีก่อน และไตรมาสก่อนหน้า จากการรับรู้รายได้ดอกเบี้ยสูงขึ้น ตามปริมาณหนี้เสียที่ซื้อสะสมเพิ่มขึ้น และรับรู้กำไรจากการขายทรัพย์ขนาดใหญ่คาด 40 ล้านบาท ขณะที่ประเมินว่าค่าใช้จ่ายสำรองจะยังสูงเหมือนไตรมาส 3/65 แต่ยังคงแนะนำ “ซื้อ” ราคาเป้าหมาย 9.00 บาท
ประเมินว่า CHAYO ควรที่จะเทรด Discount จากอดีต โดยเป็นผลของค่าใช้จ่ายสำรองที่เพิ่มขึ้นตามสัดส่วน การเข้าซื้อหนี้เสีย Unsecured ที่สูงขึ้น ต้นทุนทางการเงินที่เพิ่มขึ้น รวมทั้งการร่วมทุน JV AMC ที่ล่าช้า อย่างไรก็ตามประเมินว่าบริษัทยังมี Catalyst ที่น่าสนใจจากการเข้าซื้อหนี้เสียที่จะเพิ่มขึ้นสูงเป็นประวัติการณ์ และรายได้ธุรกิจรับจ้างติดตามหนี้ที่จะกลับมาดีขึ้นจากที่ปรับตัวลงในช่วงโควิด-19